Storm bars los in Bloem omdat Bloemfonteinse dieretuin na bewering nie vir al die diere kan sorg en hul honger ly | SAUK.co.za - Nuus.info
'n Emosionele storm het die naweek in Bloemfontein losgebars omdat van die diere van die Bloemfonteinse dieretuin na bewering nie genoeg kos gehad het nie.
Die versekering is intussen gegee dat al die diere genoeg kos het en Sondag lekker geëet het.
Die drama het ontstaan nadat Cobus van Wyk, voorsitter van die Vriende van Bloemfonteinse Dieretuin, Vrydag die media in Bloemfontein gekontak en gesê het daar is nie genoeg rooivleis en hoender, lusern, vrugte en groente vir veral die karnivore en ape in die dieretuin nie.
Van Wyk sê hy het in goedertrou met lede van die media gepraat nadat 'n anonieme persoon hom gebel en om hulp gevra het.
"Ek het self met die eienaars van twee vrugte- en groente-winkels gaan praat en groot skenkings gekry. Ek het dit self by die dieretuin gaan afgee.
"Ek het ook gehoor 'n amptenaar het 'n groot bedrag geld uit sy eie sak gegee sodat kos vir die diere gekoop kan word."
Reinet Meyer, senior inspekteur van die Bloemfonteinse dieretuin, sê sy het Saterdag en Sondag 'n inspeksie by die dieretuin gehou en daar was oorgenoeg kos.
'n Inspekteur van haar kantoor was ook Dinsdag daar en toe was daar ook genoeg kos, sê sy.
"Al die diere het veral Saterdag en Sondag heerlik gesmul. Daar is ook genoeg kos in voorraad."
Sy sê geen dier het ook nog gevrek van honger nie.
"Dié stemnota wat Sondag op sosiale media rondgestuur is dat die helfte van die ape van honger gevrek het, is vals. So ook die boodskap dat al die leeus buiten een gevrek het en dat daar net een sjimpansee oor is.
"Volgens die stemnota het al die seekoeie ook gevrek van die honger. Dit is eenvoudig nie waar nie."
'n Winkelbestuurder wou Sondagoggend vroeg weet watter diere "heuning", "grondboontjiebotter met heel stukkies neut in" en "bruin brood," eet.
"Dié items was boaan 'n lysie van kos wat op sosiale media versprei is oor wat die Bloemfonteinse dieretuin benodig."
Qondile Khedama, hoofbestuurder: kommunikasie van die Mangaung-metro in Bloemfontein, het bevestig dat daar oorgenoeg kos vir die diere in die dieretuin is.
Hy sê hy verstaan nie Van Wyk se optrede nie.
"Daar is 'n amptenaar by die dieretuin wat nie sy samewerking wil gee nie. 'n Ondersoek gaan gedoen word en as ons vasstel dit is hy wat vals inligting versprei, sal teen hom opgetree word."
Van Wyk het Vrydagoggend aan Netwerk24 gesê hy is bekommerd ná 'n anonieme oproep waarin hy meegedeel is dat daar nie kos vir die ape en groot katte is nie. Die persoon het gevra vir skenkings van lusern, rooivleis, hoender en vrugte.
Van Wyk sou toe ook met Radio Rosestad en OFM gepraat het sodat kos ingesamel kon word.
Nadat die nuus in die media gekom het, het talle skenkings gevolg.
"Ek weet iemand het toe ook op eie onkoste gesorg dat kos vir die diere gekoop kon word," het Van Wyk gesê.
Toe hy egter Saterdagmiddag van die geskenkte kos gaan afgee het, het hy gesien daar is wel kos beskikbaar.
Intussen het die bestuur van die Noordelike Woonbuurtassosiasie (NNWA) begin reël dat private skenkings Sondag na die Laerskool Willem Postma in Dan Pienaar gebring word. Van daar af sou dit na die dieretuin vervoer word.
Florein de Winnaar, besturende direkteur van die NNWA, sê die lede van die buurtwag en ander mense het so mildelik bygedra dat hulle Sondag vier bakkievragte kos na die dieretuin kon vat.
"Ons was net ná 13:00 daar."
De Winnaar sê 'n man in die dieretuin het vir haar gesê daar is genoeg vrugte en groente asook hondekos vir die volgende drie weke.
Die onmiddellike behoefte was bruin brood, patats, aartappels, murgpampoentjies, heuning en growwe grondboontjiebotter. Laasgenoemde word vir die apies gegee.
"Dit was die behoefte en ons het die goed vir hulle ingesamel en gaan gee. Ons het ook R10 000 se kontantskenkings ontvang wat in die rampfondsrekening inbetaal is. Ons boeke word deur ouditeure nagesien, wat ook na die geld sal omsien."
De Winnaar sê sy het gesien die volgende behoefte gaan lusern wees.
"Ek gaan Maandag terug om vas te stel hoe groot die behoefte is. Ons gaan dan die geld gebruik vir die lusern-aankope en verdere behoeftes in die toekoms."
« Selfs om inkopies te doen, is deesdae 'n risiko in SA – Bejaarde blanke man met krat doodgeslaan ten aanskoue van kliënte by Shoprite
Polisie moes gemoedere kalmeer na plakkers in Vrystaat mekaar aanval met knopkieries, grawe, spitvurke en pangas oor toekenning van standplase »